Borítószöveg

Tedd azt, amit érzel. Merj szeretni és merd kimutatni. De leginkább merj önmagad lenni.

Copyright © Oravecz Nóra, 2014

© 2015 Libri Könyvkiadó, Budapest

A Libri Könyvkiadó az LS Kiadói Csoport tagja

Kötetterv © Sánta Dániel

Második kiadás

ISBN 978-963-310-424-8

Felelős kiadó a Libri Kiadó ügyvezetője

Felelős szerkesztő Angyalosy Eszter

A szöveget gondozta Várvédy Zoltán, Gilicze Gábor

Műszaki szerkesztő Kovács Balázs Sándor

Nyomdai előkészítés Tillai Tamás

Az elektronikus verziót készítette az eKönyv Magyarország Kft.

www.ekonyv.hu

Fel a szemellenzőt, csak azzal foglalkozz, ami boldoggá tesz! Abban biztos lehetsz, hogy lesz ára, óriási árat fogsz fizetni érte – de csak az elején. Egy dolgot ne felejts el: a legjobb tanulók kapják a legnehezebb leckéket, viszont előttük mindig több lehetőség is nyílik meg.

Néha egyszerűen csak légy laza, meggondolatlan. Tegyél olyat, amit addig soha. Mert ezekre a pillanatokra fogsz emlékezni. Arra, amikor kiléptél a megszokott mederből, és megmutattad, hogy jóval több van benned. Ha ezt legalább egyszer kipróbáltad, biztos lehetsz benne, hogy onnantól fogva csak arra fogsz vágyni, hogy újra meg újra ilyen pillanataid legyenek. Tedd az életed izgalmassá, csinálj olyat, ami feltölt, erőssé tesz és erőt ad a folytatáshoz.

Néha észre sem veszed, hogy láthatatlan falakat húzol magad köré, amivel elzárod magad a boldogságtól. Mondjuk, makacsul ragaszkodsz egy sztorihoz, ami régen talán igaz volt, de most már nem az. Sőt az sem biztos, hogy valaha is hozzád tartozott. Talán egyszerűen csak egész életeden át cipelsz valamit, ami nem is te vagy, teljesen megbénítva ezzel magadat. Rakd le a fájdalmakat, búcsúzz el tőlük, ideje megszabadulnod a súlyuktól. A terhektől, mindentől, ami visszatart, ami bezár, gúzsba köt, minden lépésedet nehezíti, ami nem engedi, hogy boldog legyél, mert úgy gondolod, hogy vannak dolgok, amik nem változnak. Közben meg minden csak döntés kérdése.

Építs fel egy életet. Hagyd, hogy összetörjön, darabokra hulljon. Aztán építs fel egy újat. Csináld egészen addig, amíg eljutsz oda, ahová mindig is vágytál. Oda, ahol jól érzed magad, ahol te is boldog vagy. Csakhogy ehhez nagyon sok világot kell felépítened. Falakat húzni, téglát pakolni. Kudarcot vallani, nehézségeket leküzdeni, megoldásokra találni... Erről szól az út, meg arról, hogy mindig tudd, hogy a régi életedből mit érdemes magaddal vinni.

Nem kell mindenkinek megváltoztatnia a világot – de annyival MINDENKI  tartozik magának, hogy azt az életet kezdi el élni, ami boldoggá teszi. Miért gondolod azt, hogy ez luxus? Rohadtul nem az! Igen, nehéz, sok időbe telik, amíg eléred, dolgozni kell érte – de miért ne tennél meg ennyit magadért? Legalább próbáld meg! Hát nem ér ennyit az életed?

A kifogásoknak semmi értelme. Akinek van személyisége, az nem kifogásokat keres, hanem kihasználja a képességeit, és nem felejti el, hogy minden áldott nap kötelessége magasabb szintre vinni azokat. Aki másokra hivatkozva elvesztegeti az életét, aki nem mer önmaga lenni, mert attól fél, hogy elveszíti azokat, akik körbeveszik, meg is érdemli, hogy olyan legyen az élete, amiben nem boldog.